2 Vas na seksdade met tienermeisie | George Herald
GEORGE NUUSFLITS - Twee mans van George wat onderskeidelik van verkragting en poging tot seksuele aanranding verdink word, verskyn weer volgende Woensdag 12 Julie in die George-hof vir 'n formele borgtogaansoek.
Die verdagtes, 37 en 66 jaar oud, is verlede week deur lede van die gesinsgeweld, kinderbeskerming en seksuele misdrywe-eenheid (GKS) in hegtenis geneem nadat 'n tienermeisie (15) van Blanco 'n klag by die polisie ingedien het.
Die 37-jarige verdagte word van verkragting aangekla en is Maandag 26 Junie by sy huis in Blanco aangekeer. Die 66-jarige verdagte, wat van poging tot seksuele aanranding aangekla word, is die volgende dag op sy plaas in Geelhoutboom in hegtenis geneem.
Sy huis op die plaas is ook deursoek nadat die polisie 'n lasbrief bekom het. Die polisie het op selfone, hardeskywe en pornografiese materiaal beslag gelê.